Komitee wat Covid-19-korrupsie bekyk ‘net lippetaal’Pres. Cyril Ramaphosa. (Foto: Elmond Jiyane/GCIS) Die interministeriële komitee wat deur pres. Cyril Ramaphosa in die lewe geroep is om korrupsie met Covid-19-fondse te bekyk, is soos alle vorige interministeriële komitees net lippetaal om die illusie van optrede te skep. “Hierdie tandelose samekoms van ANC-kaders het geen werklike kapasiteit om die betrokkenes te ondersoek en te vervolg nie. Maar nog belangriker, dit het ook geen motivering om dit te doen nie,” het John Steenhuisen, DA-leier, in reaksie op die komitee gesê. Die komitee bestaan uit Ronald Lamola, minister van justisie en korrektiewe dienste, Jackson Mthembu, minister in die presidensie, Toti Mboweni, minister van finansies, Bheki Cele, minister van polisie, Nkosazana Dlamini-Zuma, minister van samewerkende regering en tradisionele sake, en Senzo Mchunu, minister van staatsdiens en administrasie. Lamola is die voorsitter van die komitee. In die 26 jaar wat die ANC aan bewind is, het die party nog nooit een van sy eie lede skuldig bevind aan enigiets nie, voer Steenhuisen aan. “En die party gaan dit ook nie nou begin doen nie. Hierdie interministeriële komitee gaan in dieselfde doodloopstraat eindig as die interministeriële liggame wat Nkandla en die Gupta-landing by Waterkloof ondersoek het, asook elke hoëprofiel-ANC-kader vrygespreek het.” Suid-Afrikaners is moeg vir leë gebare en wil optrede van die president sien. “Hulle wil sien dat skelm kaders hul luukse klerehandelsmerke en Duitse sportnutsvoertuie verruil vir oranje oorpakke en tronkbeddens. Maar in plaas daarvan het ons ŉ toeskouerpresident wie se beste aanbod aan die land is om net te praat, nuusbriewe uit te stuur en betekenislose interministeriële komitees te stig.” Steenhuisen wil weet hoekom die komitee in die presidensie gesentraliseerd is, hoe onafhanklik dit is, wie oorsig daaroor sal verskaf, watter magte dit regtig het en hoekom die president nie eerder die parlement versoek het om ŉ komitee op die been te bring wat by magte is om die korrupsieplaag te ondersoek nie. Die DA-leier John Steenhuisen. (Foto: Courtney Africa/ANA) Die DA het vroeër voorgestel dat Tito Mboweni, minister van finansies, ŉ spesiale inspekteur-generaal aanstel om die plundering van Covid-19-fondse te verhoed. Dié persoon moet by magte wees om inligting te versoek van enige regeringsdepartement, agentskap of entiteit op nasionale, provinsiale of plaaslike regeringsvlak. Versuim om binne sewe dae inligting bekend te maak, moet as ŉ strafregtelike oortreding beskou word. “Die persoon moet ook kan keer dat geld aan enige individu of entiteit betaal of herroep kan word in gevalle waar daar tekortkominge gevind, prosesse nie nagekom is nie of magsmisbruik of korrupsie vermoed word.” Die spesiale inspekteur-generaal moet verder by magte wees om die toeken van tenders en kontrakte nietig te verklaar, die legitimiteit van enige onderneming te ondersoek wat enige staatsondersteunde Covid-19-finansiering ontvang, asook aankope kan voorkom of beëindig waar buitensporige pryse opgemerk word. “Die dolle, vraatsugtige winsjag tydens die verkryging van persoonlike beskermende toerusting deur ANC-kaders en hul gesinne was heeltemal voorspelbaar vir almal wat die ANC-regering al ooit in aksie gesien het.”